CELEX: 32021D1092
Language: el
Date: 2021-06-11 00:00:00
Title: Απόφαση (ΕΕ) 2021/1092 του Συμβουλίου της 11ης Ιουνίου 2021 περί των κριτηρίων και της διαδικασίας κοινοποίησης των διαφορών αναφορικά με τα διεθνή πρότυπα που έχει εγκρίνει ο Διεθνής Οργανισμός Πολιτικής Αεροπορίας στον τομέα της ασφάλειας της αεροπορίας

5.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 236/51
               
            
         ΑΠΟΦΑΣΗ (ΕΕ) 2021/1092 ΤΟΥ ΣΥΜΒΟΥΛΙΟΥ
         της 11ης Ιουνίου 2021
         περί των κριτηρίων και της διαδικασίας κοινοποίησης των διαφορών αναφορικά με τα διεθνή πρότυπα που έχει εγκρίνει ο Διεθνής Οργανισμός Πολιτικής Αεροπορίας στον τομέα της ασφάλειας της αεροπορίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση για την Διεθνή Πολιτική Αεροπορία, η οποία υπεγράφη στο Σικάγο στις 7 Δεκεμβρίου 1944 και ρυθμίζει τις διεθνείς αεροπορικές μεταφορές («σύμβαση του Σικάγου»), τέθηκε σε ισχύ στις 4 Απριλίου 1947. Με αυτήν ιδρύθηκε ο Διεθνής Οργανισμός Πολιτικής Αεροπορίας («ΔΟΠΑ»).
                  
               
                     (2)
                  
                  
                     Τα κράτη μέλη της Ένωσης είναι συμβαλλόμενα μέρη της σύμβασης του Σικάγου και συμβαλλόμενα κράτη του ΔΟΠΑ, ενώ η Ένωση έχει την ιδιότητα του παρατηρητή σε ορισμένα όργανα του ΔΟΠΑ.
                  
               
                     (3)
                  
                  
                     Σύμφωνα με το άρθρο 54 της σύμβασης του Σικάγου, το Συμβούλιο του ΔΟΠΑ μπορεί να εγκρίνει διεθνή πρότυπα («πρότυπα») και συνιστώμενες πρακτικές για την αεροπορία και να τα χαρακτηρίσει ως παραρτήματα της σύμβασης του Σικάγου («παραρτήματα ΔΟΠΑ»), ιδίως όσον αφορά την ασφάλεια της πολιτικής αεροπορίας.
                  
               
                     (4)
                  
                  
                     Δυνάμει του άρθρου 90 της σύμβασης του Σικάγου, κάθε παράρτημα του ΔΟΠΑ ή κάθε τροποποίηση παραρτήματος του ΔΟΠΑ αρχίζει να ισχύει εντός τριών μηνών από την υποβολή τους στα συμβαλλόμενα κράτη του ΔΟΠΑ, ή κατά τη λήξη τυχόν μεγαλύτερης προθεσμίας που ορίζει το Συμβούλιο του ΔΟΠΑ, εκτός εάν η πλειονότητα των συμβαλλομένων κρατών του ΔΟΠΑ κοινοποιήσει εν τω μεταξύ ότι τα απορρίπτει.
                  
               
                     (5)
                  
                  
                     Μόλις εγκριθούν και τεθούν σε ισχύ, τα πρότυπα θα είναι δεσμευτικά για όλα τα συμβαλλόμενα κράτη του ΔΟΠΑ, περιλαμβανομένων όλων των κρατών μελών της Ένωσης, σύμφωνα με τη σύμβαση του Σικάγου και εντός των ορίων που τέθηκαν σε αυτή.
                  
               
                     (6)
                  
                  
                     Σύμφωνα με το άρθρο 38 της σύμβασης του Σικάγου, κάθε συμβαλλόμενο κράτος του ΔΟΠΑ το οποίο κρίνει ανέφικτο να συμμορφωθεί, από κάθε άποψη, με οιοδήποτε πρότυπο ή να εναρμονίσει πλήρως τους οικείους κανονισμούς ή τις οικείες πρακτικές με οιοδήποτε ανωτέρω πρότυπο μετά την τροποποίηση του τελευταίου, ή κρίνει απαραίτητο να θεσπίσει κανονισμούς ή πρακτικές που διαφέρουν, από οιαδήποτε άποψη, από τους κανονισμούς ή τις πρακτικές που έχουν θεσπιστεί από πρότυπο, κοινοποιεί αμελλητί στον ΔΟΠΑ τις διαφορές μεταξύ των οικείων κανονισμών ή πρακτικών και αυτών που έχουν θεσπιστεί από το πρότυπο. Σε περίπτωση τροποποιήσεων προτύπων, κάθε κράτος που δεν επιφέρει τις κατάλληλες τροποποιήσεις στους δικούς του κανονισμούς ή πρακτικές ενημερώνει το Συμβούλιο του ΔΟΠΑ εντός εξήντα ημερών από την έγκριση της τροποποίησης του προτύπου ή αναφέρει τα μέτρα που προτίθεται να λάβει.
                  
               
                     (7)
                  
                  
                     Οι εσωτερικοί κανόνες του ΔΟΠΑ, ιδίως οι προθεσμίες που ορίζει ο ΔΟΠΑ για συμβαλλόμενα κράτη του ΔΟΠΑ για την κοινοποίηση των διαφορών αναφορικά με τα πρότυπα, καθώς και ο αριθμός των διαφορών στον τομέα της αεροπορικής ασφάλειας που πρέπει να κοινοποιούνται ετησίως, δυσχεραίνουν τον καθορισμό θέσης που πρέπει να ληφθεί εγκαίρως εξ ονόματος της Ένωσης με απόφαση του Συμβουλίου βάσει του άρθρου 218 παράγραφος 9 της Συνθήκης για την κοινοποίηση κάθε διαφοράς. Επιπλέον, τα πρότυπα που ενέκρινε το Συμβούλιο του ΔΟΠΑ στον τομέα της ασφάλειας της αεροπορίας αφορούν σε μεγάλο βαθμό θέματα αποκλειστικής αρμοδιότητας της Ένωσης. Ως εκ τούτου, είναι αποδοτικό και προσήκον να καθοριστεί πλαίσιο για τα κριτήρια και τη διαδικασία που πρέπει να ακολουθούνται για την κοινοποίηση των διαφορών αναφορικά με τα πρότυπα στον τομέα της ασφάλειας της αεροπορίας που εμπίπτουν στην αποκλειστική αρμοδιότητα της Ένωσης, με την επιφύλαξη των δικαιωμάτων και των υποχρεώσεων των κρατών μελών βάσει της σύμβασης του Σικάγου.
                  
               
                     (8)
                  
                  
                     Δεδομένης της ιδιαιτερότητας του τομέα της ασφάλειας της αεροπορίας σε σύγκριση με άλλους τομείς με τους οποίους ασχολείται ο ΔΟΠΑ, ιδίως του μεγάλου αριθμού προτύπων που έχουν εγκριθεί στον εν λόγω τομέα από το Συμβούλιο του ΔΟΠΑ και του αριθμού των διαφορών που πρέπει να κοινοποιούνται κάθε χρόνο, η παρούσα απόφαση προορίζεται αποκλειστικώς για τον τομέα της ασφάλειας της αεροπορίας με σκοπό τον εξορθολογισμό των διαδικασιών και την αποτελεσματική διεκπεραίωση πολυάριθμων κοινοποιήσεων. Σε επίπεδο ΔΟΠΑ, τα πρότυπα ασφάλειας της αεροπορίας περιλαμβάνονται κυρίως στα παραρτήματα 1, 6, 8, 14, 18 και 19 του ΔΟΠΑ. Στο επίπεδο της Ένωσης, οι απαιτήσεις που περιέχονται στα εν λόγω πρότυπα αντικατοπτρίζονται κυρίως στον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου (1) και στις εκτελεστικές και κατ’ εξουσιοδότηση πράξεις που εκδίδονται βάσει αυτού, ιδίως στους κανονισμούς (ΕΕ) αριθ. 1178/2011 (2), (ΕΕ) αριθ. 748/2012 (3), (ΕΕ) αριθ. 965/2012 (4), (ΕΕ) αριθ. 139/2014 (5), (ΕΕ) αριθ. 452/2014 (6), (ΕΕ) αριθ. 1321/2014 (7), και (ΕΕ) 2015/640 (8), καθώς και στους κανονισμούς (ΕΚ) αριθ. 2111/2005 (9) και (ΕΕ) αριθ. 376/2014 του Ευρωπαϊκού Κοινοβουλίου και του Συμβουλίου (10).
                  
               
                     (9)
                  
                  
                     Η παρούσα απόφαση θα πρέπει επίσης να περιορίζεται στις θέσεις που πρέπει να λαμβάνονται εξ ονόματος της Ένωσης στο πλαίσιο του ΔΟΠΑ σε τομείς αποκλειστικής αρμοδιότητας της Ένωσης.
                  
               
                     (10)
                  
                  
                     Οι διαφορές στα πρότυπα που έχει εγκρίνει το Συμβούλιο του ΔΟΠΑ ενδέχεται να απορρέουν από το δίκαιο της Ένωσης λόγω της έκδοσης νέου ή τροποποιημένου προτύπου από το εν λόγω Συμβούλιο ή λόγω τροποποίησης του δικαίου της Ένωσης. Σχετικά με τις διαφορές αυτές, η θέση που πρέπει να λαμβάνεται εξ ονόματος της Ένωσης θα πρέπει να βασίζεται σε έγγραφο που θα υποβάλλει εγκαίρως η Επιτροπή στο Συμβούλιο προς συζήτηση και έγκριση.
                  
               
                     (11)
                  
                  
                     Διαφορές στα πρότυπα που έχει εγκρίνει το Συμβούλιο του ΔΟΠΑ στον τομέα της ασφάλειας της αεροπορίας μπορεί επίσης να απορρέουν από εθνικά μέτρα που έχουν θεσπιστεί σύμφωνα με το άρθρο 71 του κανονισμού (ΕΕ) 2018/1139 σε περίπτωση έκτακτων απρόβλεπτων περιστάσεων, εφόσον τα εν λόγω μέτρα διαφέρουν από τα πρότυπα και, ως εκ τούτου, απαιτούν την κοινοποίηση των διαφορών στον ΔΟΠΑ σύμφωνα με το άρθρο 38 της σύμβασης του Σικάγου. Ως εκ τούτου, είναι επίσης σκόπιμο να καθοριστεί στην παρούσα απόφαση η διαδικασία που πρέπει να ακολουθείται για τον ορισμό των εν λόγω διαφορών. Η διαδικασία αυτή θα πρέπει να εξαρτάται από το πεδίο εφαρμογής και τη διάρκεια ισχύος των εθνικών μέτρων που θεσπίζονται, σύμφωνα με τις αρχές της επικουρικότητας και της αναλογικότητας, και θα πρέπει να επιτρέπει στα κράτη μέλη να συμμορφώνονται χωρίς καθυστέρηση προς τις διεθνείς υποχρεώσεις τους δυνάμει του άρθρου 38 της σύμβασης του Σικάγου. Η διαδικασία αυτή δεν θα πρέπει να θίγει τους όρους και τη διαδικασία που προβλέπονται στο άρθρο 71 του κανονισμού (ΕΕ) 2018/1139.
                  
               
                     (12)
                  
                  
                     Οι διαφορές που πρέπει να κοινοποιούνται στον ΔΟΠΑ θα πρέπει να βασίζονται ιδίως στις πληροφορίες που παρέχει ο Οργανισμός της Ευρωπαϊκής Ένωσης για την Ασφάλεια της Αεροπορίας σύμφωνα με το άρθρο 90 παράγραφος 4 του κανονισμού (ΕΕ) 2018/1139, κατά περίπτωση. Οι διαφορές θα πρέπει να ακολουθούν το μορφότυπο που ορίζεται από τον ΔΟΠΑ στο έντυπο κοινοποίησης της συμμόρφωσης ή διαφορές ή στο σύστημα ηλεκτρονικής υποβολής διαφορών (Electronic Filing of Differences), όπου απαιτείται από τον ΔΟΠΑ. Όταν, σύμφωνα με την παρούσα απόφαση, η θέση που πρέπει να ληφθεί εξ ονόματος της Ένωσης καθορίζεται σε έγγραφο που υποβάλλει η Επιτροπή στο Συμβούλιο προς συζήτηση και έγκριση, το έγγραφο αυτό θα πρέπει, όπου απαιτείται και κατά περίπτωση, να αναφέρει εάν θα πρέπει να παρέχεται ευελιξία στα κράτη μέλη για την κοινοποίηση των εν λόγω διαφορών. Επιπλέον, η Επιτροπή είναι σκόπιμο να καταβάλει προσπάθειες για την εκπόνηση του εν λόγω εγγράφου το συντομότερο δυνατόν, ώστε να υπάρχει επαρκής χρόνος για τη σχετική προετοιμασία, συμπεριλαμβανομένης τυχόν κατάλληλης διαβούλευσης που θα διεξαχθεί σε επίπεδο εμπειρογνωμόνων.
                  
               
                     (13)
                  
                  
                     Η εφαρμογή της παρούσας απόφασης δεν θα πρέπει να συνεπάγεται παραβίαση των υποχρεώσεων των κρατών μελών δυνάμει του ενωσιακού δικαίου ή των διεθνών υποχρεώσεών τους βάσει της σύμβασης του Σικάγου, ιδίως όσον αφορά τη συμμόρφωση με την προθεσμία για την κοινοποίηση των διαφορών στον ΔΟΠΑ.
                  
               
                     (14)
                  
                  
                     Η παρούσα απόφαση θα πρέπει να εφαρμοστεί για περιορισμένο χρονικό διάστημα, ήτοι έως το τέλος της συνόδου του Συμβουλίου του ΔΟΠΑ μετά την προσεχή συνέλευση του ΔΟΠΑ, ώστε να μπορέσει το Συμβούλιο να αξιολογήσει την αποτελεσματικότητα της παρούσας απόφασης και να αποφασίσει, βάσει πρότασης της Επιτροπής, εάν θα παρατείνει την ισχύ της ή εάν θα την αναθεωρήσει,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο του Διεθνούς Οργανισμού Πολιτικής Αεροπορίας («ΔΟΠΑ») όσον αφορά την κοινοποίηση διαφορών αναφορικά με τα πρότυπα που περιέχονται στα παραρτήματα 1, 6, 8, 14, 18 και 19 της σύμβασης για τη διεθνή πολιτική αεροπορία («σύμβαση του Σικάγου») στον τομέα της ασφάλειας της αεροπορίας, εφόσον τα εν λόγω πρότυπα εμπίπτουν στην αποκλειστική αρμοδιότητα της Ένωσης, καθορίζεται σύμφωνα με τα κριτήρια και τη διαδικασία των άρθρων 2 και 3 της παρούσας απόφασης.
         
         
            Άρθρο 2
            Όταν το δίκαιο της Ένωσης διαφέρει των προτύπων του άρθρου 1 της παρούσας απόφασης και, ως εκ τούτου, απαιτείται κοινοποίηση των διαφορών στον ΔΟΠΑ σύμφωνα με το άρθρο 38 της σύμβασης του Σικάγου, η Επιτροπή υποβάλλει στο Συμβούλιο, τουλάχιστον δύο μήνες πριν από οποιαδήποτε προθεσμία που ορίζει ο ΔΟΠΑ για την κοινοποίηση των διαφορών, προς συζήτηση και έγκριση, έγγραφο, το οποίο βασίζεται ιδίως στις πληροφορίες που παρέχει ο Οργανισμός της Ευρωπαϊκής Ένωσης για την Ασφάλεια της Αεροπορίας (EASA) σύμφωνα με το άρθρο 90 παράγραφος 4 του κανονισμού (ΕΕ) 2018/1139, κατά περίπτωση, στο οποίο καθορίζονται οι λεπτομερείς διαφορές που πρέπει να κοινοποιηθούν στον ΔΟΠΑ.
         
         
            Άρθρο 3
            
               1.   Όταν ένα κράτος μέλος θεσπίσει, σύμφωνα με το άρθρο 71 του κανονισμού (ΕΕ) 2018/1139, εθνικά μέτρα για τη χορήγηση εξαιρέσεων όσον αφορά μεμονωμένα φυσικά ή νομικά πρόσωπα ή με συνολική διάρκεια που δεν υπερβαίνει τους οκτώ μήνες, και όταν τα εν λόγω εθνικά μέτρα διαφέρουν από τα πρότυπα που αναφέρονται στο άρθρο 1 της παρούσας απόφασης και απαιτούν την κοινοποίηση των διαφορών σε σχέση με τα εν λόγω πρότυπα σύμφωνα με το άρθρο 38 της σύμβασης του Σικάγου, το εν λόγω κράτος μέλος ενημερώνει αμέσως την Επιτροπή για τυχόν κοινοποιηθείσα διαφορά.
            
            
               2.   Όταν οι εξαιρέσεις που χορηγούνται σύμφωνα με το άρθρο 71 του κανονισμού (ΕΕ) 2018/1139 είναι γενικής εφαρμογής και η συνολική διάρκειά τους υπερβαίνει τους οκτώ μήνες, η Επιτροπή, το αργότερο δύο εβδομάδες αφότου το ενδιαφερόμενο κράτος μέλος του κοινοποίησε τις εν λόγω εξαιρέσεις σύμφωνα με το άρθρο 71 παράγραφος 1 του κανονισμού (ΕΕ) 2018/1139, υποβάλλει στο Συμβούλιο, προς συζήτηση και έγκριση, έγγραφο, το οποίο βασίζεται ιδίως στις πληροφορίες που παρέχει ο EASA σύμφωνα με το άρθρο 90 παράγραφος 4 του εν λόγω κανονισμού, καθώς και στις πληροφορίες που παρέχουν τα κράτη μέλη δυνάμει του άρθρου 71 του εν λόγω κανονισμού, στο οποίο καθορίζονται οι λεπτομερείς διαφορές που πρέπει να κοινοποιηθούν στον ΔΟΠΑ.
            
         
         
            Άρθρο 4
            Η εφαρμογή της παρούσας απόφασης δεν συνεπάγεται παραβίαση των υποχρεώσεων των κρατών μελών δυνάμει του ενωσιακού δικαίου ή των διεθνών υποχρεώσεών τους δυνάμει του άρθρου 38 της σύμβασης του Σικάγου.
         
         
            Άρθρο 5
            Η θέση που πρέπει να ληφθεί εξ ονόματος της Ένωσης στο πλαίσιο του ΔΟΠΑ εκφράζεται από τα κράτη μέλη.
         
         
            Άρθρο 6
            Η παρούσα απόφαση ισχύει μέχρι την 30ή Νοεμβρίου 2022. Μετά από πρόταση της Επιτροπής, το Συμβούλιο μπορεί να παρατείνει την εφαρμογή της ή να την τροποποιήσει με άλλο τρόπο.
         
         
            Άρθρο 7
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 11 Ιουνίου 2021.
            
               
                  Για το Συμβούλιο
               
               
                  Η Πρόεδρος
               
               J. P. MATOS FERNANDES
            
         
         
            (1)  Κανονισμός (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Αεροπορική Ασφάλεια, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (ΕΕ L 212 της 22.8.2018, σ. 1).
         
            (2)  Κανονισμός (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 311 της 25.11.2011, σ. 1).
         
            (3)  Κανονισμός (ΕΕ) αριθ. 748/2012 της Επιτροπής, της 3ης Αυγούστου 2012, σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (ΕΕ L 224 της 21.8.2012, σ. 1).
         
            (4)  Κανονισμός (ΕΕ) αριθ. 965/2012 της Επιτροπής, της 5ης Οκτωβρίου 2012, για καθορισμό τεχνικών απαιτήσεων και διοικητικών διαδικασιών όσον αφορά τις πτητικές λειτουργίες δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 296 της 25.10.2012, σ. 1).
         
            (5)  Κανονισμός (ΕΕ) αριθ. 139/2014 της Επιτροπής, της 12ης Φεβρουαρίου 2014, για καθορισμό απαιτήσεων και διοικητικών διαδικασιών όσον αφορά τα αεροδρόμια δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 44 της 14.2.2014, σ. 1).
         
            (6)  Κανονισμός (ΕΕ) αριθ. 452/2014 της Επιτροπής, της 29ης Απριλίου 2014, για τον καθορισμό των τεχνικών απαιτήσεων και των διοικητικών διαδικασιών που αφορούν τις πτητικές λειτουργίες αερομεταφορέων τρίτων χωρών σύμφωνα με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 133 της 6.5.2014, σ. 12).
         
            (7)  Κανονισμός (ΕΕ) αριθ. 1321/2014 της Επιτροπής, της 26ης Νοεμβρίου 2014, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα (ΕΕ L 362 της 17.12.2014, σ. 1).
         
            (8)  Κανονισμός (ΕΕ) 2015/640 της Επιτροπής, της 23ης Απριλίου 2015, σχετικά με πρόσθετες προδιαγραφές αξιοπλοΐας για συγκεκριμένο τύπο πτητικών λειτουργιών και για την τροποποίηση του κανονισμού (ΕΕ) αριθ. 965/2012 (ΕΕ L 106 της 24.4.2015, σ. 18).
         
            (9)  Κανονισμός (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2005, για τη σύσταση κοινοτικού καταλόγου αερομεταφορέων των οποίων απαγορεύεται η λειτουργία στην Κοινότητα και την ενημέρωση των επιβατών αεροπορικών μεταφορών σχετικά με την ταυτότητα του πραγματικού αερομεταφορέα, καθώς και για την κατάργηση του άρθρου 9 της οδηγίας 2004/36/ΕΚ (ΕΕ L 344 της 27.12.2005, σ. 15).
         
            (10)  Κανονισμός (ΕΕ) αριθ. 376/2014 του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την αναφορά, ανάλυση και παρακολούθηση περιστατικών στην πολιτική αεροπορία, την τροποποίηση του κανονισμού (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου και την κατάργηση της οδηγίας 2003/42/ΕΚ του Ευρωπαϊκού Κοινοβουλίου και του Συμβουλίου και των κανονισμών της Επιτροπής (ΕΚ) αριθ. 1321/2007 και (ΕΚ) αριθ. 1330/2007 (ΕΕ L 122 της 24.4.2014, σ. 18).